過龜山
作者：蘇轍
朝代：宋

paragraphs: 再涉長淮水，驚呼十四年。
龜山老僧在，相見一茫然。
僧老不自知，我老私自憐。
驅馳定何獲，少壯空已捐。
掉頭不見答，笑指岸下船。
人生何足云，陵谷自變遷。
當年此山下，莫測千仞淵。
淵中械神物，自昔堯禹傳。
帆檣避石壁，風雨隨香烟。
爾來放冬汴，冷沙漲成田。
褰裳六月渡，中流一带牽。
俯首見砂礫，羣漁捕魴鱣。
父老但驚嘆，此理未易原。
何况七尺軀，不爲物所旋。
衆形要同盡，獨有無生全。
百年爭奪中，擾擾誰相賢。